અમેરિકાએ ચીની પ્રોડક્ટ્સ પર ૬૦ અબજ ડૉલરનો કર લગાડયો તેના જવાબમાં ચીને પણ અમેરિકન પ્રોડક્ટ્સ પર ટેક્સ લગાવીને ઈંટનો જવાબ પથ્થરથી આપ્યો છે. ચીને ચીમકી પણ આપી છે કે, અમેરિકા ચીનની પ્રોડક્ટ્સ પર લાગેલો કરવેરો નહીં ઘટાડે તો ચીન પણ વધુ ટેક્સ લગાવશે. ચીને અત્યારે તો અમેરિકાથી આયાત થતી માંસ, પાઈપ, વાઈન, સ્ટીલ, અખરોટ, ફળો સહિત ૧૨૮ પ્રોડક્ટ્સ પર ટેક્સ લગાવ્યો છે પણ આ પ્રોડક્ટ્સની સંખ્યા વધે ને તમામ ચીજો પર ટેક્સ લગાડાય તેવી ચીમકી પણ આપી છે. ચીને અમેરિકાને બે દિવસનો સમય આપ્યો છે. ચીને અમેરિકાને વર્લ્ડ ટ્રેડ ઓર્ગેનાઈઝેશનની કોર્ટમાં લઈ જવાની ધમકી પણ આપી છે. ચીનનો આક્ષેપ છે કે અમેરિકાએ બંને દેશો વચ્ચે થયેલા વેપારના કરારો તોડયા છે અને એ માટે અમે વર્લ્ડ ટ્રેડ ઓર્ગેનાઈઝેશનમાં અમેરિકા સામે લડત આપીશું. અમેરિકા અને ચીન બંને માતેલા સાંઢ જેવા દેશ છે. બંને કોઈ પણ ભોગે પોતાનું વર્ચસ્વ જાળવી રાખવાની માનસિકતા ધરાવે છે તે જોતાં કોઈ નમતું જોખે તેવી શક્યતા નથી. તેના કારણે દુનિયામાં નવી ટ્રેડ વોર ખતરનાક સ્વરૂપ પકડશે એ નક્કી છે.